Boererate.com: Opgeruimd en Vrolik - hoe om jouself op te beur
Opgeruimd en Vrolik - hoe om jouself op te beur
Die stygende brandstofprys, politiek en probleme met elektrisiteit en water is genoeg om meeste mense depressief te maak. Indien jy bietjie depressief voel kan jy hierdie tien dinge probeer om die huppel terug te sit in jou stap.
Beplan iets prettig Raadpleeg die Net of jou plaaslike koerant oor wat in jou area gebeur. Maak 'n punt daarvan om een of twee goed te doen. Nooi iemand saam. Indien daar niks in jou area gebeur nie kan jy op 'n uitstappie gaan na die naaste dorp.
Wees kreatief Het jy al ooit probeer verf? Koop vandag nog vir jou verf en kwaste en laat waai, maak nie saak hoe dit lyk nie. Of dalk kan jy 'n mooi fotoalbum maak. Haal uit jou videokamera en probeer 'n 5 minute-fliek maak.
Buiten toe Vars lug was nog nooit sleg nie. Gaan stap langs 'n rivier, vlieg 'n vlieër, maak groentetuin of ry fiets.
Musiek vir jou siel Sit jou gunsteling musiek aan en sing of trek die gordyne toe en dans, dans kaal. Wat van 'n musiekinstrument leer speel? Of probeer karaoke.
Stap met 'n hond Jou hond sal baie bly wees. Indien jy nie 'n hond het nie kan jy die buurman s'n leen. Die DBV sal ook honde hê waarmee jy kan stap.
Wees 'n vrywilliger Daar word altyd vrywilligers iewers benodig. Ervaar die genot van ander help.
Verander jou huis Knap 'n vertrek self op of rangskik die meubels net anders. Gooi alles weg wat jy nie meer gebruik nie.
Hou 'n partytjie Jy hoef nie eens 'n rede te hê nie. Dink 'n tema uit vir jou partytjie.
Kry 'n massering Indien jy nog nooit die waarde van 'n goeie massering ontdek het nie is dit nou die tyd. Laat sommer ook jou hare sny.
Bel 'n vriend Verkieslik een waarmee jy lanklaas kontak gehad het. Besoek 'n bejaarde familielid of stuur 'n kaartjie aan iemand wat ver bly.